tiktok | El blog de LA LORE\npor Laia Sanz | Feb 19, 2021 | addicció, adolescents, coronavirus, diversió, Institut, internet, mòbil, nous recursos, noves tecnologies, tiktok\nSí, ho reconec, estic super enganxada a TikTok, és que és lo más! La gent és super divertida, ric moltíssim, també em quedo pillada mirant tutorials del que sigui i m’enganxo a algun dramilla que altre, que també n’hi ha a TikTok de gent parlant dels seus drames, traumes i tal eh!\nDurant el confiament em va ajudar molt a passar l’angoixa i el temps!, tot el dia tancada a casa amb els pares i el meu germà, flipa! Em distreia molt i tot em feia menys pal.\nÉs que TikTok és com si fossin les meves col·legues! Els vídeos que em surten és com si em parlessin a mi! Diuen que és no sé què de l’algoritme, que escull entre tots els vídeos del món els que més et poden molar a tu. Suposo que per això tinc la sensació que la gent que em surt als vídeos són com jo, o els hi passen coses semblants. Però pot ser estaria guai anar-me recordant que el món no és tiktok, vull dir que al món hi ha gent que no pensa com jo, i està guai saber-ho perquè si no em penso que el món és una bombolla com els vídeos de tiktok.\nPerò és que alhora em connecta amb les col·legues, val que ho mirem soles, cada una amb el seu mòbil, però després ho comentem o ho compartim! Ens fem unes risas! I més ara que no podem fer res! No podem quedar més de no sé quantes, no podem anar enlloc, ni tocar-nos, ens miren malament a tot arreu, és un pal!\nPerò és cert que em passo la tarda (i a vegades la nit!) tirada al llit tirada mirant TikTok o l’Insta, i al final m’agafa un mal de cap brutal! He notat que estic súper cansada, que em costa concentrar-me, dormo fatal, vaig a l’insti que m’arrossego…. Inclús a vegades que algunes amigues diuen de fer una volta pel barri prefereixo quedar-me a casa perquè em fa mandra sortir i prefereixo quedar-me mirant el mòbil, i això no mola!, però no sé molt bé com parar-ho, estic bastant enganxada la veritat.\nL’altre dia a la classe de 4t d’ESO els van fer un taller sobre pantalles, i a la sortida deien que els hi havia molat bastant, que no eren d’aquells adults que et jutgen per tot i et foten la xapa, es veu que els hi van donar algunes idees de com fer per no estar tot el dia mirant el mòbil i per no anar tan cansades, empatxades d’imatges i el coll garratibat!\nQue a veure, no deixaré de mirar tiktok eh, però almenys que no se’m passi el dia mirant el mòbil sense fer res més! Que també em sentarà bé fer altres coses que molen, com veure una sèrie, donar una volta amb les col·legues, trucar a la meva cosina del poble perquè m’expliqui els últims cotilleos o llegir-me un còmic.


hemodinamicagermanstrias | Pacients i professionals de la Unitat d'Hemodinàmica compartim experiències i coneixements\nA la nostra Unitat d’Hemodinàmica sempre ens ha agradat estar a l’avantguarda de les noves tècniques .\nDes de l’inici del nostre funcionament, ens ha agradat que companys ( metges i infermeres) d’altres hospitals vinguin al nostre centre per tal de compartir amb ells el nostre coneixement.\nQuan l’any 2002 quasi ningú feia els cateterismes per via radial, metges de tota Catalunya , d’ Espanya i també d’arreu del mon ( si, si d’arreu del mon: Mèxic, Estats Units, Canadà i tota Europa ) varen venir a aprendre la tècnica al nostre centre en els diferents tallers teòric- pràctics que vàrem estar organitzant.\nQuan l’ecografia intra-coronària era una tècnica poc coneguda, metges de tota Europa varen venir a aprendre-la.\nQuan pràcticament ningú feia el tractament de les oclusions cròniques coronàries\n( potser el tractament més complex de les obstruccions coronàries que produeixen l’angina de pit ), grans experts del Japó varen col·laborar amb nosaltres per a expandir el coneixement. I ara, som uns dels centres de referència per aquest tipus de tractament.\nL’intercanvi de professionals per compartir coneixement ,enriqueix tant als que conviden com als que són convidats.\nEs com a democratitzar el coneixement, per tal de que el màxim de pacients es puguin beneficiar de les últimes tecnologies.\nLa setmana passada vàrem tenir un nou taller.\nVaren venir metges i infermers de diferents hospitals de Catalunya. En aquest taller vàrem ensenyar la tècnica del Co-Registre de la guia de pressió i de l ‘angiografia. És una tècnica en que es combinen en una sola dos maneres de diagnosticar les obstruccions coronàries: per un costat la mesura de les pressions que hi ha dintre de les artèries i per altra, la manera clàssica que tenim de diagnosticar, amb la injecció de contrast i el seu enregistrament mitjançant Rx.\nAmb aquesta combinació ( que es fa mitjançant complexes tècniques d’enginyeria ) es pot saber quina és la pressió exacta que hi ha dins de cada segment- de fet en cada mil·límetre – de les arteries i fa més acurat el diagnòstic de si hi ha obstrucció o no i de si aquella artèria precisa tractament o no .\nJa podeu imaginar l’avantatge i la seguretat que dóna tenir aquesta doble possibilitat de fer el diagnòstic d’obstrucció abans de procedir a un tractament.\nEn el passat, la nostra Unitat d’Hemodinàmica ja va treballar amb enginyers per tal de fusionar dues tècniques diagnostiques: l’ecografia intra-coronària i l’angiografia i vàrem fer una patent com a resultat d’aquell treball.\nAquí teniu unes imatges del taller\nSi a algun lloc aquestes paraules tenen sentit, és a l’hemodinàmica. Ja hi pot haver el metge més bo del mon que si no l’acompanya en el procediment una persona qualificada en infermeria en hemodinàmica, és ben segur que el procediment no tindrà els resultats esperats . I a l’inrevés!\nEns necessitem els uns al altres. Com més bons siguem tots , millor serà la unitat i més bo el servei que donarem als nostres pacients .\nTots els nostres professionals sanitaris, l’auxiliar administrativa, els zeladors, les auxiliars d’infermeria, la infermeria i el col·lectiu mèdic treballem per un objectiu, la milloria de la salut dels pacients que atenem . Aquest es el nostre objectiu inspirador.\nI a aquest objectiu inspirador, hi hem d’afegir un altre no menys important: la investigació. La investigació destinada a millorar la prestació de serveis que donem. És també en la investigació a on el concepte d’equip torna a aflorar.\nAquests últims mesos hem anat de corcoll. Molta feina assistencial i molts congressos en els que tots els professionals de la Unitat hem participat.\nRecerca. Innovació. Compartir coneixement. Capdavanters… aquestes són les paraules que defineixen l’ ambient en el que hem estat immersos aquests últims mesos .\nCongreso Nacional de Enfermería en Cardiologia: Beatriz Gil i Mònica Seseras en nom de tot l’equip.\nComparteixen una nova tècnica innovadora, el cateterisme fet per via radial distal i presenten una ponència sobre la prevalença de factors relacionats amb l’incompliment del tractament antiagregant en els pacients amb cardiopatia isquèmica\nCongreso Nacional de Técnicos en cuidados de Enfermería : Odette Boguña, Maria Mar Medina, Chelo Campos i Amparo Álvarez\nComparteixen l’experiència en la detecció de signes de maltracte en malalts hospitalitzats d’edat avançada.\nCongrés Català de Cardiologia: Beatriz Gil, Rocío Cuenca, Judith Serra, Idoia Murua, Monica Seseras en nom de tot l´equip.\nExpliquen la tècnica de la via radial distal. També com millorar la eficiència i eficàcia de una unitat d’hemodinàmica amb un programa d’infermeria de visites pre-cateterisme i amb un hospital de dia.\nRecorden a tot el assistents la prevalença de factors relacionats amb l’incompliment del tractament antiagregant en els pacients amb cardiopatia isquèmica.\nI comparteixen també una experiència innovadora, la implementació de la fase I de la rehabilitació en les pacients amb infart agut de miocardi mitjançant l’educació sanitària duta a terme per infermeria.\nCongreso Nacional de La Sección de Hemodinámica y Cardiología Intervencionista: Josephine Gutiérrez i Judith Serra en nom de tot l’equip.\nComparteixen , aquesta vegada a nivell estatal, com pot una Unitat d’Hemodinàmica augmentar la seva eficàcia i eficiència amb la implementació del programa de visites pre-cateterisme i amb un hospital de dia.\nGracies pel vostre treball i compromís en benefici dels pacients que atenem !\nTenim un regal preciós: Comunicació del nostre hospital ens ha regalat aquest vídeo.\nI aquest vídeo és molt més que un vídeo.\nFixeu-vos en les cares de tots els professionals. Estem esplèndids.\nAmb la feina del dia a dia, amb la pressió assistencial que tenim, a l’estar rodejats constantment de tanta malaltia, rodejats del patiment que tenen els malalts, de vegades ens sentim que no donem l’abast. De vegades perdem el somriure.\nAquest vídeo ens permet reconnectar-nos amb la nostra essència.\nGaudim del treball que fem.\nSom molt afortunats de poder gaudir mentre que ajudem a la gent. I quanta gent hem ajudat!. Des de quan vàrem començar, l’any 2000, hem pogut ajudar a més de 42.000 persones! Quin goig!.\nUs recordem aquest post passat en què ús explicàvem l’activitat assistencial de l’any passat.\nAh! I sabeu? També hem posat al dia les fotos de tot l’equip. Podeu veure-ho aquí.\nFeliços i orgullosos del que fem.\nL’equip de Cardiologia Intervencionista us desitja un Bon Nadal!\nI ja ho sabeu: a les festes també ens hem de cuidar.\nI si decidim que un dia volem menjar menys sa … fem-ho conscientment: “Avui decideixo que menjo coses que sé que no em van bé “\nNomés actuant amb consciència, veiem el que estem fent, i no entrem al descontrol de menjar i beure que és el paradigma d’aquestes festes.\nSi et passes, fes- ho conscientment. I gaudeix del fet.\nI una vegada ho hagis gaudit, torna als teus hàbits saludables, torna a donar felicitat al teu cor.


Ceramistes experimenten la màgia del foc al Vendrell\nHan fet un forn de llenya a l'Aula de Ceràmica\ndilluns, 25 de febrer 2019 - 16:37h\nDotze ceramistes han construït un forn de llenya al Vendrell. | Lluís López\nL'Aula de Ceràmica del Vendrell ha acollit aquest passat cap de setmana un 'workshop' de construcció d'un forn de llenya per coure ceràmica, que ha anat a càrrec del ceramista Jaime Romero, i el qual ha estat organitzat per la regidoria de Cultura i Festes de l'Ajuntament del Vendrell. El taller es va realitzar entre els dies 22 i 24 de febrer. El primer dia va servir perquè els dotze participants construïssin el forn, mentre que en el segon van preparar les peces i van fer les coccions, i el tercer dia van treure les peces del forn.\nAquest últim dia, Romero va explicar els resultats dels esmalts i els efectes que té «la màgia del foc». Seguint el costum que hi ha de batejar els forns, a aquest se li va posar el nom de Víbria, la figura que representa un animal en forma de serp i drac femella, que s'exhibeix a les festes populars. El forn de llenya Víbria quedarà muntat al patí de l'Escola Municipal d'Art Apel·les Fenosa, estant a disposició dels ceramistes que vulguin coure-hi les seves peces. També s'hi faran altres cuites i activitats diverses.\nPresentació del llibre 'La batalla de l'exili'\nUn acte que tindrà lloc els pròxims dies al Vendrell serà la presentació del llibre 'La batalla de l'exili', del periodista de Vilaweb Josep Casulleras. Serà el pròxim 7 de març, a les 20.00 hores, al Centre Cívic l'estació, i forma part dels Diàlegs per a una República que impulsen l'ANC del Vendrell i Òmnium Cultural del Baix Penedès. El llibre de Casulleras, que és cap de redacció de Vilaweb, repassa el periple dels polítics catalans que van marxar a l'exili després de la DUI del 27 d'octubre del 2017, així com les estratègies jurídiques dels seus advocats.\nL'exconsellera Meritxell Borràs presenta el seu diari de presó al Vendrell.


Recta final d'un suplicatori de Puigdemont, Comín i Ponsatí enverinat per la confidencialitat\nEl comitè d'Afers Jurídics debat aquest dilluns la proposta del ponent de retirar-los la immunitat parlamentària\nL'eurodiputat de JxCat Carles Puigdemont al Parlament Europeu. ACN / Nazaret Romero\nBrussel·lesFa un any, un mes i una setmana que el Tribunal Suprem va sol·licitar oficialment a l'Eurocambra que deixi sense immunitat parlamentària Carles Puigdemont, Toni Comín i Clara Ponsatí per poder continuar el procés judicial sobre les seves extradicions, en suspens tant a Bèlgica com a Escòcia. Aquest dilluns a la tarda, el comitè d'Afers Jurídics (Juri) del Parlament Europeu debatrà l'informe que els va presentar dimecres passat l'ultraconservador búlgar Angel Dzhambazki, en què demana deixar-los sense immunitat. S'encararà així la recta final d'un llarg procés perquè dimarts els membres del comitè votaran l'informe i ja només quedarà el vot de tota l'Eurocambra, en la pròxima sessió plenària.\nEl debat d'aquest dilluns és a porta tancada i els eurodiputats de Junts no hi poden assistir. Està agendat passades les 17 hores i els tres casos es debaten per separat encara que tenen el mateix ponent, una irregularitat als ulls dels independentistes que previsiblement la faran servir per apel·lar a la justícia europea. En la sessió d'aquest dilluns, primer serà el ponent qui faci l'exposició dels informes que ha elaborat després de rebre la documentació aportada i d'escoltar les seves al·legacions. Després, els grups polítics intervindran per ordre. L'informe no es pot esmenar, només s'hi pot votar a favor o en contra.\nI la votació no serà aquest dilluns, sinó dimarts, en una nova sessió agendada també per a la tarda. Segons la presidència del comitè, en mans de l'eurodiputat de Ciutadans Adrián Vázquez, els resultats de la votació no es donaran a conèixer fins dimecres al matí. Però al llarg de tot el procés el respecte a la confidencialitat s'ha convertit en una patata calenta. Després d'una de les jornades més esperades, quan van comparèixer els tres eurodiputats, el popular Esteban González Pons va revelar sortint de la reunió que dins la sala s'havia debatut sobre la competència del Tribunal Suprem en l'emissió de les euroordres. Aquest és un dels arguments que esgrimeixen els independentistes per reivindicar que no se'ls ha d'aixecar la immunitat o que, fins i tot, el procés hauria de ser nul. Que la justícia belga rebutgés l'extradició de l'exconseller Lluís Puig a partir d'aquest argument, els reforça.\nCiutadans assegura que impedirà que el suplicatori de Puigdemont es converteixi en un "circ"\nPer a Adrián Vázquez "no té res a veure" el cas de Puig amb el dels eurodiputats, una valoració pública que els de Junts també consideren una vulneració de les normes de confidencialitat. I el fet que dimecres es filtrés l'orientació de l'informe del ponent s'afegeix a les irregularitats mencionades anteriorment. D'aquí que la defensa de l'expresident de la Generalitat hagi presentat fins a tres queixes, dues directament al president de l'Eurocambra, David Sassoli. Tot i això, fonts parlamentàries anticipen que les queixes tindran poc recorregut a "curt termini", sobretot en el cas de la filtració, però que els serviran de cara a un possible recurs davant el Tribunal de Justícia de la Unió Europea.\nTot el procés ha quedat, doncs, enverinat per les picabaralles sobre la confidencialitat tenint en compte que el resultat de la votació és fàcil de preveure. El PP, Cs, el PSOE i Vox constitueixen una majoria difícil de contrarestar, i encara que dimecres passat des del PSOE rebutgessin anticipar el seu vot, la presidenta del grup socialista, Irtaxe García, va assegurar que estan "a favor de l'estat de dret". Que es concedeixi el suplicatori, però, no vol dir que Puigdemont, Comín i Ponsatí deixin de ser eurodiputats o que se'ls extradeixi automàticament. Només implica que la justícia belga i l'escocesa podran reprendre els respectius processos judicials per decidir sobre les euroordres.\nsuplicatori Carles Puigdemont Toni Comín Clara Ponsatí eurocambra immunitat


Nules presenta el cartell de la LXXIII Fira Agrícola – Ajuntament de Nules\nHome Històric Nules presenta el cartell de la LXXIII Fira Agrícola\nLa mostra d’Interés Turístic Provincial tindrà lloc els dies del 19 al 22 de setembre\nNules està ultimant els preparatius per a la celebració de la LXXIII Fira de Ramaderia i Maquinària Agrícola, declarada d’Interés Turístic Provincial, que tindrà lloc els dies del 19 al 22 de setembre. De manera que l’Ajuntament de Nules ha presentat el cartell d’aquesta nova edició amb el qual es vol promocionar aquest esdeveniment.\nSobre això, el regidor d’Agricultura, César Estañol, comenta que “aquesta fira és tot un referent a la Comunitat Valenciana i la més important que es fa al nostre territori. A més, és el punt de trobada del sector abans de l’inici de la campanya citrícola amb representació tant de les cooperatives, llauradors o empreses de maquinària, fitosanitaris o plançons, entre d’altres”.\nAixí doncs, des de la Regidoria d’Agricultura s’assenyala que aquesta fira serà un any més un espai on posar en valor la clemenules i reivindicar la figura de qualitat i altres accions en defensa del llaurador.\nPer tant, es comptarà amb el Racó del Llaurador on hi haurà una programació protagonitzada per xarrades i col·loquis amb temàtiques centrades en l’actualitat i novetats del sector.\nPer altra banda, la fira també té una zona dedicada a la ramaderia amb el tradicional tir i arrossegament, el concurs de ferradors, l’exhibició de gossos de rabera, entre d’altres.\nEnguany també es vol potenciar l’Espai de Sabors que es va incloure en la fira en l’anterior edició amb la presència de productes gastronòmics de proximitat.\nL'Ajuntament de Nules elimina les fonts inutilitzades del parc cromàtic i el tancarà perimetralment30/08/2019\n135 xiquets de 3 anys comencen a Nules el nou curs escolar10/09/2019


Locomotora 254 FGC - Página 23\nAssumpte: Re: Locomotora 254 FGC Dl Feb 19, 2018 7:39 pm\nQuina currada Joan, no és més econòmic comprar-los?\nEconòmic no. Ja no dic que fins que no tingui la mida justa, els LGB vagin més fins, però en diners, val cèntims i en temps, és el meu passatemps, així que no el compto amb el cost.\nAssumpte: Re: Locomotora 254 FGC Dt Feb 20, 2018 1:09 am\nEn resina sortiria a cèntims la peça grans i principal, al meu els pernils em surten, sense pintar a menys de 10 cèntims\nAssumpte: Re: Locomotora 254 FGC Dt Feb 20, 2018 10:20 am\nS'ha de fer una mena de pala semblant a un pal pla de gelat, potser una mica més ample, que premi les dues pestanyes a la vegada com es veu en el vídeo, Roco té un tipus d'enganxall que sense aquest element és molt difícil desenganxar el vagons.\na veure si demà en faig una foto.\nAssumpte: Re: Locomotora 254 FGC Dt Feb 20, 2018 7:28 pm\nEt refereixes a una cosa així, Ignasi?:\nAssumpte: Re: Locomotora 254 FGC Dt Feb 20, 2018 7:56 pm\nJo diria que més aviat ha de ser un aparell que faci palla plana per sota, per a posar-la i fer pujar els passadors i desblocar els enganxalls.\nApart d'això, ahir vaig posar a imprimir un quadre de comandaments, sense cap altra pretensió que la de provar, i tot i sabent que hi hauria parts que no sortirien bé, com ara les palanques, el resultat em sembla una bona base per anar fent.\nPoso de recordatori com estava previst que fos\nAssumpte: Re: Locomotora 254 FGC Dc Feb 21, 2018 3:50 am\nEstà de conya, a part, les coses molt petites tampoc es veuen, sobretot des de l'exterior\nAssumpte: Re: Locomotora 254 FGC Dc Feb 21, 2018 4:32 am\nMolt bona feina, com a mínim hi ha molta feina avançada.\nLa peça a que feia referència és aquesta\nen realitat son dues pales iguals que van fixades al mànec per un clic a pressió, llavors per una banda es pot desenganxar els vagons en un pla paral·lel al terra i l'altra perpendicular. Et pot donar una idea i fer-lo en 3D.\nAssumpte: Re: Locomotora 254 FGC Dj Feb 22, 2018 9:11 pm\nHe estat comprovant diverses coses amb la màquina en mà i caldrà fer alguns ajustos.\nEls enganxalls, tot i que entre ells van bé, donen una mica de problema amb el de LGB. Ja he vist què he de modificar.\nEn quant al quadre de comandaments, he de fer uns retocs per a poder muntar-lo dins la cabina.\nEl primer l'he fet entrar, retallant diverses coses, el de l'altra cabina ja miraré de fer-lo bé a la primera.\nAssumpte: Re: Locomotora 254 FGC Dv Feb 23, 2018 5:04 am\nAssumpte: Re: Locomotora 254 FGC Dv Feb 23, 2018 12:54 pm\nDesprés de fer uns ajustos i d'exagerar les mesures dels detalls, el segon quadre ha quedat més definit. Ara estic rumiant de descartar el primer i fer-ne un altre així...\nAssumpte: Re: Locomotora 254 FGC Ds Feb 24, 2018 5:07 am\nA, doncs ha quedat molt bé.\nAssumpte: Re: Locomotora 254 FGC Dg Feb 25, 2018 7:28 pm\nPotser has trobat el "truc"\nAssumpte: Re: Locomotora 254 FGC Dg Feb 25, 2018 8:33 pm\nSegurament. El que a la pantalla es veu proporcionat, a l'hora d'imprimir no surt. Si ho exagero, no es veu massa bé, però la impressió surt definida.\nAssumpte: Re: Locomotora 254 FGC Dg Feb 25, 2018 9:02 pm\nT' he està quedant de luxe... quina maravella... i a mès a mès, una locomotora preciosa que forma part de la història del Ferrocarrils de la Generalitat de Catalunya en la seva modernització ja fa anys enrrera... Visca la vía mètrica, visca la escala G!!!\nUna forta abraçada. Alvaro.\nAssumpte: Re: Locomotora 254 FGC Dl Jun 04, 2018 11:14 am\nDesprés dels problemes que sovint he tingut amb la desconnexió de l'arduino, hi he instal·lat un condensador que haurà de permetre les petites interrupcions que es produeixen mentre circula, que fan que el bluetooth es desconnecti i quedi la màquina aturada.\nÉs un condensador de 10mF, que li dóna dos o tres segons de marge abans de quedar desconnectat.\nHe fet un petit video en el que aixeco la màquina fins que s'atura el llum de l'arduino. El primer que se sent aturar-se és el ventilador.\nEspero haver solucionat el problema definitivament.\nAssumpte: Re: Locomotora 254 FGC Dl Jun 04, 2018 12:17 pm\nAvui, ja que he tret la màquina de la caixa, li he pintat els elements dels frontals del bastidor, que estava tot blanc i em feia mal als ulls... he aprofitat per a posar-li la barra que centra el ganxo, tot i que només és decorativa.\nAssumpte: Re: Locomotora 254 FGC Dl Jun 04, 2018 6:14 pm\nAixí problema solucionat, veig que domines el tema electrònic també.\nAssumpte: Re: Locomotora 254 FGC Dl Jun 04, 2018 6:16 pm\nTant com dominar, no, però les coses bàsiques, sí.\nAssumpte: Re: Locomotora 254 FGC Dt Jun 05, 2018 2:40 am\nQuan va circular a Bagà va patir aquestes aturades?, no me'n vaig adonar\nQue no té les preses de corrent connectades en paral·lel?\nA la propera trobada més proves.\nAssumpte: Re: Locomotora 254 FGC Dt Jun 05, 2018 2:44 am\nA Bagà i a Olesa va funcionar perfectament, a Kargòlia i a casa d'en Pep, donava problemes d'aturades. Amb això espero no tenir-ne més. Una petita caiguda de corrent la podrà assumir sense problema.\nAssumpte: Re: Locomotora 254 FGC Dv Feb 15, 2019 11:23 am\nAprofitant una comanda d'impressions que havia de fer, he afegit tot de peces de material divers que tenia pendent i l'he demanat també.\nEn aquest cas, les mànegues de fre i els neteja-parabrises, que amb la meva impressora no haurien quedat bé i així només cal pintar\nAssumpte: Re: Locomotora 254 FGC Dg Feb 17, 2019 6:33 am\nQuina és la diferència entre impressores?\nAssumpte: Re: Locomotora 254 FGC Dg Feb 17, 2019 12:53 pm\nAixò és sinteritzat de poliamida (niló), té molt bona definició i una resistència espectacular. L'acabat és professional, només cal pintar i col·locar.\nAssumpte: Re: Locomotora 254 FGC Dl Feb 18, 2019 4:06 am\nSerà un nou pas en la impressió en 3D ?\nAssumpte: Re: Locomotora 254 FGC Dl Feb 18, 2019 10:04 pm\nBé, aquesta tecnologia fa molts anys que existeix, però és ara que els preus estan baixant, per estar a l'abast del gran públic. Amb els serveis online, qualsevol pot tenir les peces fetes en uns dies.\nLa gràcia és que, a diferència de les impressores domèstiques de fil, aquestes peces estan fetes amb pols de niló, que ell mateix fa de suport de la peça, així, qualsevol part de la peça queda ben definida. Amb les de fil de plàstic sempre he tingut problemes amb les parts inferiors de les peces, amb un acabat força dolent i sempre havent de fer-li un tractament posterior.\nLes peces de sinteritzat no necessiten quasi tractament, pintura i llestos. Si es vol un acabat llis, fi i brillant, aleshores sí que li cal una imprimació que tapi els porus, una mica de paper de vidre fi i a pintar. Però res a veure amb el fil, és un altre nivell.\nPàgina 23 de 24 Anar a pàgina : 1 ... 13 ... 22, 23, 24


més gos que un pont (o més malfaener que un pont) | Les nostres comparances\nmés gos que un pont (o més malfaener que un pont)\nS’aplica a qui és molt malfaener, a qui no té mai ganes de fer faena.\nEs considera que els ponts són malfaeners perquè sempre estan gitats, és a dir, en posició horitzontal i, a més, no es mouen mai del seu lloc.\nJosep Lozano, en el conte Històries marginals, escriu:\nNomés em calia això: donar de menjar a un gavarro com ell. Més gos que un pont que era!\nJosep Franco, en la novel·la Això és llarg de contar, escriu:\nPerquè Romaní era més gos que un pont, que no va guanyar un premi al més gos perquè va arribar tard.\n[…] i un dia, el personatge del succeït, més gos que un pont, més malfaener que un trill, va arribar a casa abofegat i acalorat, i no perquè fera basca d’estiu, […]\nEnric Valor, en la rondalla Escafamuntanyes, escriu:\nL’únic que no li semblava malament era el nom que Bartomeu s’havia reservat, puix que era més gos que un pont.\nEn el glossari que hi ha al final del volum 5é de Rondalles valencianes (Edicions del Bullent) trobem: «ser més gos que un pont. Ser molt malfeiner.»\nNOTA 1: M’informa Josep Lozano, en un missatge privat de data 19 d’octubre del 2017, que la paraula gavarro, amb el significat de ‘dropo, gandul, malfaener, pereós’, era d’ús habitual a Alginet encara que, com tantes altres paraules, actualment ha caigut en desús. Em diu que creu que podria tractar-se d’una metàtesi de vagarro.\nNOTA 2: La paraula vagarro trobe bastant lògic que siga un augmentatiu de l’adjectiu i substantiu vago amb el sufix postnominal –arro. De vago hem fet vagarro de la mateixa manera que de peu hem fet peuarro. Joan Coromines no dóna aquesta solució tan senzilla –DECat, I, 10b55 i notes 5 i 6– probablement perquè com que vago és una paraula castellana troba inconcebible que l’hàgem emprada com si fóra una paraula nostra i n’hàgem creat un augmentatiu fent ús d’un sufix tan nostre com –arro.\nNOTA 3: En aquest modisme comparatiu, la paraula gos és un adjectiu, no un nom, significa ‘persona peresosa, que fuig de la faena, que no li agrada la faena, que li agrada estar sense fer res’ i equival a paraules com ara: dropo, dròpol, esgarramantes, esquenadret, faenafuig, gallof, gallòfol, gandul, malfaener, malfatà.\nNOTA 4: El modisme comparatiu més gos que un pont l’arrepleguen Cristòfol Martí i Adell en El nostre refranyer, Alexandre Agulló i Guerra en Brots i esclafits verbals d’Alcoi i rogle de pobles muntanyencs, Vicent Bataller Grau en El parlar del «tinguem». El valencià de Xàtiva i la seua àrea d’influència, Josep Sanchis Carbonell en Bocaviu, el Diccionari de la Vall d’Albaida i el DNV.


El Congrés aprova la creació de fundacions públiques\n06 maig 2021 08:31\nDesprés d'un mes de debat polític i social, el ple del Congrés tancà ahir la polèmica sobre el projecte del PP que preveu convertir els centres sanitaris i hospitals tradicionals de l'Insalud en fundacions sanitàries públiques a partir del proper mes de gener. I és que en la Cambra Baixa s'aprovà ahir "amb el suport de CiU, el rebuig del PSOE, IU i Grup Mixt, i l'abstenció del PNB" la convalidació de l'esmena de la llei d'acompanyament als pressuposts generals de l'Estat, darrer tràmit parlamentari per donar llum verda al projecte del Govern pel qual s'atorga personalitat jurídica pròpia i major autonomia de gestió als hospitals.\nMentrestant, el president executiu de l'Insalud, Alberto Núñez Feijoó, declarà que a la votació de l'esmena tots els grups parlamentaris que donaren suport en el seu dia a la Llei 15/97 han mantingut la seva coherència, excepte el partit socialista. Segons Núñez Feijoó, els grups nacionalistes CiU i PNB mantingueren la seva actitud en proposar que aquest sistema s'estengui a tot el Sistema Nacional de Salut.\n«El suport explícit dels diferents partits polítics que estan gestionant la sanitat en l'àmbit del seu territori i el suport implícit dels companys dels Serveis de Salut Andalusos, que en cap moment s'han posicionat en contra de la mesura i mantenint la coherència amb la qual han vingut fent des del traspàs de les competències, acredita que això no és un invent de l'Insalud o una improvisació del Govern», afegí.


Les piscines municipals de les Borges ultimen els preparatius per iniciar la temporada | Les Borges TV\nLes Borges TV / Notícies / Societat / Les piscines municipals de les Borges ultimen els preparatius per iniciar la temporada\nEl consistori borgenc ha dut a terme els últims treballs de manteniment de les instal·lacions per poder obrir el recinte de les piscines municipals i iniciar la temporada d’estiu.\nEntre les obres de millora s’ha realitzat l’habitual arranjament de la piscina amb la reposició de les rajoles malmeses, la reparació del sistema d’emmagatzematge i bombeig de l’aigua i l’aplicació d’un elèctrode.\nLes obres s’han dut a terme per una empresa local, juntament amb la Brigada Municipal, i han comptat amb un pressupost aproximat de 12.000 euros. D’altra banda, el dijous 17 de maig finalitza el termini de presentació de les propostes per gestionar i portar el bar de les piscines.\nEs preveu que les piscines municipals obrin a mitjans del mes de juny amb horari de 10.00 fins a 20.00 hores de forma ininterrompuda fins al dia 1 de setembre. El preu de les entrades individuals variarà, com cada any, en funció de l’edat. Fins a 4 anys l’entrada serà gratuïta; de 5 fins a 10 tindrà un preu de 2 euros; d’11 fins a 17 anys costarà 3 euros; a partir de 18 anys, 4 euros; per les persones jubilades tindrà un preu de 2 euros; titulars del carnet Jove 2,50 euros; i els titulars amb carnet +25 tindran un preu de 3 euros.\nPel que fa a l’abonament infantil, de 5 fins a 10 anys, tindrà un cost de 12 euros; l’abonament junior, d’11 a 17 anys, 21 euros; l’abonament amb Carnet Jove 30 euros; l’abonament +25, 35 euros; l’abonament per als jubilats i pensionistes 21,00 euros i l’abonament adult, a partir de 18 anys, 42 euros.\nEtiquetes: 2018, ajuntament, les borges blanques, Les Borges Blanques, les garrigues, lleida, piscines municipals


Homes! Aquestes són les tendències de cabell aquesta temporada - Hiperbòlic - Revista digital jove i universitària\nLa naturalitat i el minimalisme impecable són les grans joies de la temporada primavera\nestiu en matèria de cabell masculí. Les bones temperatures conviden a portar looks senzills i còmodes, cosa que és especialment possible en els homes, ja que la majoria aposta per cabells curts. Revisem les tendències masculines per aquesta temporada de la mà de reconegudes firmes de perruqueria. Ja veuràs com la naturalitat sí que pot vestir-se de sofisticació.\nComencem amb l'espontaneïtat de Simply Forever, de Cebado, que s'allunya d'estridències i artificis per permetre que el cabell es mostri amb llibertat, però definit.\nEls fades, el treball precís de la pinta i les tisores, llargs llisos i arrissats, i l'acabat impecable de la navalla Feather. Aquests són els grans protagonistes de la col·lecció Nightfall de Vicenç Moretó, sense oblidar una barba curta i pràctica -que desprèn un toc canalla- i una barba més llarga -atrevida i molt actual-. El resultat? Un estil Old School & New School, que fusiona tradició i modernitat.\nTambé entre el present i passat es mou la proposta TYD, de Rubén Peña de Toni & Guy, per a aquesta temporada. Un remember actualitzat de les últimes dècades de la perruqueria internacional, amb un estil molt cool.\nI acabem amb l'evocació més rockera que ens porta Carmelo Tortosa. La seva col·lecció Suspicious proposa per a ells un pentinat senzill però compte, que casa perfectament amb el street style.\nPerò si ets un rebel sense causa, adores les barbes ben definides i rebutges el minimalisme, t'encantarà la primera col·lecció de Barber Vaig privar de Raffel Pages, que inclou looks com aquest: La barba d'acabat impecable es combina amb un bigoti modelat amb les puntes cap amunt i un pentinat degradat i un frondós tupè.


‘Aprèn, participa i dona’ és un programa educatiu perquè infants i joves de 6 a 18 anys adquireixin coneixements i valors a través de la promoció de la donació de sang i l'organització d'una campanya.\nAquest programa educatiu involucra infants i joves en la difusió de la necessitat de donar sang. Els participants aprenen sobre la sang, la donació i aspectes de comunicació, alhora que duen a terme un servei de promoció de la salut en el seu entorn més proper. els alumnes han preparat diferents materials per promocionar la donació de sang i organitzen la seva pròpia campanya de difusió per conscienciar el seu entorn i animar a la gent a donar sang.\nTorelló, compromès amb la donació\nLa situació excepcional del darrer any ha mostrat el compromís dels veïns i veïnes de Torelló amb la donació de sang. Durant el 2020 s’han sumat un total de 471 donacions.


P0 I P1 - ESCOLA GUIXOT: julio 2017\nAcomiadem el curs!\nDurant aquest curs, els petits Pollets han gaudit, han descobert, han après, han experimentat, s'han emocionat..., tot això des de la curiosa capacitat innata que tenen d'estar oberts a tot allò que els envolta. Demà ja donem per acabat el curs 2016-2017, però ens emportem molts moments i experiències úniques!\nPer la nostra part, dir-vos que ha estat un gran plaer acompanyar-los dia a dia i veure'ls créixer a passes de gegant!\n... I els protagonistes d'aquest curs també, per suposat!\nPublicado por Cristina Castro en 20:34 No hay comentarios:\nEns encanta l'estiu!\nAquest mes de juliol està sent ben divertit! I és que no parem en cap moment! A continuació, us deixem un petit tastet de diferents activitats que fem al llarg de la setmana... Mireu, mireu!\nDos dies per setmana, fem activitats en les que l'aigua és la protagonista! I sabeu què? S'ha convertit en la nostra "joguina" preferida!!! Transvassaments per aquí, remullades per allà i, així, durant una bona estona. I no ens cansem gens! Tenim gots, embuts, taps, a vegades petxines, uns bons cubells i... A JUGAR I EXPERIMENTAR, que és el que més ens agrada!\nUn cop a la setmana, anem a veure el projector i hem descobert que ens agrada, i molt! Escoltem cançons que hem estat cantant i cantant durant tot el curs, ballem i a vegades mirem algun conte. Aquí teniu el vídeo d'un dels primers dies que hi vam anar... Ens vam quedar ben embadalits!\nCada dia, els nens i nenes de P1 pugem al pati de dalt i juguem amb els nostres companys/es de P2. Quan acabem de fer joc lliure, moltes vegades aprofitem per fer alguna activitat ben divertida... I aquí teniu una petita mostra: ens vam convertir en artistes i vam pintar amb guixos al terra del pati! Va quedar ple de color!!!\nPer últim, us deixem un petit video d'una experimentació que vàrem realitzar la setmana passada... experimentació amb sorra i petxines!\nCom podeu veure, estem tenint un gran final de curs!\nPublicado por Cristina Castro en 23:36 2 comentarios:


Calafat acollirà aquest dissabte les 4 Hores Resistència Clàssiques Asfalt\nLa competició de motos clàssiques celebrarà la festa de cloenda de la temporada amb una impressionant cursa de 4 hores de Resistència.\nCalafat celebrarà aquest dissabte la tercera i última cursa del Copa Catalana de Resistència Clàssiques Asfalt.\nSota l’organització de la Penya Motorista Barcelona, el traçat de l’Ametlla de Mar acollirà més d’un centenar de pilots de les categories: Clàssic 1000 (motos fins l’any 1979), Clàssic 24H (motos entre els anys 1980-1986), Clàssic 500 (moto fins l’any 1985) i Clàssic MC (motos entre els anys 1987-1989). Pràcticament una cinquantena d’equips engalanaran la graella de sortida del circuit de Calafat amb la tradicional sortida a l’estil Le Mans.\nCom és habitual, la jornada de Resistència Clàssiques comptarà amb un ampli ventall d’activitats paral·lels a la cursa, en aquesta ocasió el protagonisme serà per al llegendari Dennis Noyes i la marca Norton. D’altra banda també es farà el sorteig d’un casc de Kenny Noyes, de la seva etapa com a pilot de Moto2, per recaptar fons per a la rehabilitació del campió del FIM CEV Superbike del 2014.\nPel que fa a l’apartat purament esportiu, la cursa donarà el tret de sortida a les 11:30 del matí.\nHoraris complets en el document adjunt.


ᐅ Activitats Teambuilding per Empreses a Sant Julià de Ramis - Esportec\nACTIVITATS TEAMBUILDING A SANT JULIÀ DE RAMIS PER EMPRESES\nOferim un gran ventall d'activitats de teambuilding a prop de Sant Julià de Ramis adaptables tant per a petites, mitjanes i grans empreses.\nExperts en serveis outdoor per a empreses a Sant Julià de Ramis\nComptem amb molts anys d'experiència en la realització d’activitats de team building a prop de Sant Julià de Ramis per a qualsevol tipus d’empresa. Som especialistes en activitats Físico Esportives en el Medi Natural, i, des d’Esportec, volem donar a conèixer les possibilitats que ofereix el nostre entorn, ja sigui al mar o a la muntanya.\nÉs de coneixement general que la pràctica habitual d’esports o les visites culturals tenen una sèrie de beneficis que aprofiten les empreses per organitzar activitats de teambuilding a Sant Julià de Ramis per empreses que fomentin el treball en equip i la cohesió amb l’objecte de millorar la relació entre els treballadors i l’empresa.\nL’estratègia consisteix a realitzar activitats de treball en equip a Sant Julià de Ramis fora dels horaris laborals per així generar en els treballadors la sensació que es tracta de jornades d’oci on poden socialitzar amb els seus companys. Per aquest motiu, des d’Esportec, per a qualsevol estació de l’any plantegem una sèrie d'experiències de teambuilding a la zona de Sant Julià de Ramis ideals per aconseguir aconseguir el treball conjunt i efectiu dels treballadors arran d’aquestes pràctiques.\nActivitats predefinides a prop de Sant Julià de Ramis de Teambuilding\nActivitats esportives i d'aventura a prop de Sant Julià de Ramis per a PIMES.\nVolem que les nostres aventures siguin úniques i originals, respectant sempre el medi que ens envolta. Per aquest motiu, treballem contínuament en dissenyar noves activitats esportives per a empreses a Sant Julià de Ramis, per tal que pugueu descobrir els indrets més idíl·lics de les nostres contrades.\nSom creadors d'experiències a prop de Sant Julià de Ramis. Molts anys d'experiència en teambuilding.\nLes activitats esportives a l’aire lliure, originals i amb certa adrenalina pel mig, estan entre les preferides per les empreses per practicar activitats a Sant Julià de Ramis i apropar-se als empleats d’una forma diferent.\nLa idea del teambuilding prové de l’esperit esportiu i la filosofia de treball en grup tradicional d’esports d’equip. Els esportistes han d’aprendre a confiar en els seus companys i assumir el seu rol dins de l’equip per aportar tot el que puguin i aconseguir entre tots guanyar, i això traduït al món empresarial se centra en la millora de la gestió i la productivitat per incrementar els beneficis i aconseguir l’èxit. I aquest és el motiu principal de totes les activitats de treball en equip a prop de Sant Julià de Ramis que us proposem.\nLes activitats esportives a l’aire lliure, originals i amb certa adrenalina pel mig, estan entre les preferides per les empreses per practicar activitats a la zona de Sant Julià de Ramis i apropar-se als treballadors d’una forma diferent.\nÉs ben sabut que un grup cohesionat, des de l’amistat i el respecte, és molt més capaç d’afrontar els reptes de la feina, tant a curt com a llarg termini. Per això, des d’Esportec Outdoor Sport proposem diferents jornades d’activitats de team building a prop de Sant Julià de Ramis amb l’objectiu de viure experiències que reforcin els vincles personals dins de la plantilla i, així, millorar-ne el rendiment. Pretenem incentivar valors com el treball en equip, la il·lusió, la solidaritat, l’esforç, l’empatia i la cooperació.\nA Esportec som experts en teambuilding a la zona de Sant Julià de Ramis per a petites, mitjanes i grans empreses.


Lluís Puig, alcalde de Palamós: "L'Hospital de Palamós no ha arribat al límit, però va pujant." • Ràdio Capital de l'Empordà\nLluís Puig, alcalde de Palamós: “L’Hospital de Palamós no ha arribat al límit, però va pujant.”\nL'Ajuntament ha suspès el cobrament de tots els tributs que es generen des del consorci.\n“A Palamós no s’ha arribat el punt àlgid d’afectats de l’epidèmia. Des de l’Hospital s’ha fet una previsió i s’han suspès les visites i operacions no urgents per alliberar espai per preveure quan arribem a l’espai àlgid de l’epidèmia.” Així ho va explicar l’alcalde l’alcalde de Palamós, Lluís Puig, a Ràdio Capital el passat dijous.\nAvui, dissabte, ens ha confirmat que “de moment aguantant”, i que “va pujant poc a poc però no s’està arribant al límit.”\nA l’entrevista al Supermatí, Puig va dir que a l’Hospital hi havia material per uns dies però que depèn de l’ús que se’n fes, s’ha d’anar veient si en mancarà o no. També va dir que qualsevol aportació voluntària de la gent, serà benvinguda per complamentar el que ha aportat l’Institut Català de Salut.\n“L’afectació del coronavirus a l’Hospital de Palamós no fa que hagin de doblar torns, però sí que hi ha inquietud segons com evolucioni el tema.” L’alcalde va descriure la situació com a “calma tensa.”\nAra mateix, segons va dir Puig, no hi ha cap afectació a mercats o supermercats, segons la ronda que estan fent per localitzar possibles incidències.\nPuig també va agrair al sector sanitari a seguretat la feina que estan fent i va felicitar la població de Palamós i Sant Joan per estar respectant “en un percentatge altíssim” totes les instruccions.\nL’alcalde de Palamós, Lluís Puig, va dir que a hores d’ara no tenen constància d’alguna empresa que ja hagi determinat que haurà de tancar, però va dir que és “indiscutible” que, tenint en compte que el 70% del volum de negoci s’orienta al sector serveis, hi haurà una incidència molt directe. A nivell industrial, de moment no tenen constància de cap afectació.\nPel que fa a lloguers d’apartaments turístics i hotels, va dir que hi ha hagut una “suspensió general”.\nL’Ajuntament, per això, ha suspès el cobrament de tots els tributs que es generen des del consorci.\nL’ocupació de la via pública i la taxa de la llar d’infants els dies que no hi hagi hagut servei no es cobraran. També tenen previsió per pagar els rebuts de l’aigua que no puguin fer front les famílies. Les principals mesures econòmiques, va dir, han de venir de l’Estat i des de la Generalitat, “però des d’aquí estem oberts a ajudar la gent del nostre municipi.”\nArticle anteriorMor el músic Kenny Rogers\nArticle següentThe Killers presenten el vídeo de ‘Caution’


23a Mostra Gastronòmica de Les Garrigues\n14 de setembre de 2018 27 d'octubre de 2017\nDel 4 de novembre al 17 de desembre tindrà lloc la 23a Mostra Gastronòmica de Les Garrigues amb oli del primer raig i fruita dolça on participaran diferents restaurants de la comarca. A continuació podreu veure els restaurants participants i els diferents menús proposats per l’edició d’enguany. El Restaurant Ca … Continuar llegint\n14 de setembre de 2018 19 d'octubre de 2017\nA Les Garrigues, a més de l’oli, tenim altres productes importants com és el safrà. A continuació, us parlarem de l’origen del safrà a les nostres terres i com s’està recuperant en algunes zones. Gràcies a aquesta feina en va sortir un treball que es va presentar al Premi Jove … Continuar llegint\n14 de setembre de 2018 4 d'octubre de 2017\nEl dissabte 7 d’octubre arriba la 4a edició de La Firra, la fira de la cervesa artesana, al Parc del Terrall de Les Borges Blanques. A les 11 del matí es donarà el tret de sortida a la Firra, on es podran tastar cerveses de 10 elaboradors diferents al llarg … Continuar llegint


Llagostera Ràdio - Troben 33 monedes de la primera meitat del segle XIV al castell de Montsoriu d'Arbúcies\nTroben 33 monedes de la primera meitat del segle XIV al castell de Montsoriu d'Arbúcies\nAlgunes de les monedes que han trobat a les excavacions del castell de Montsoriu. / Foto: Museu Etnològic del Montseny\nArticle Anterior Girona redueix les Fires a 5 dies, elimina els actes massius i en farà de petit format\nSegüent Article Salut desplega equips mòbils a centres educatius i residències gironines amb positius de covid-19 per fer PCR\nLes últimes excavacions fetes al castell de Montsoriu d'Arbúcies han finalitzat amb la troballa d'un cofre amb 33 monedes que van des del 1291 fins a la primera meitat del segle XIV.\nSón monedes catalanes, valencianes i aragoneses i estan encunyades durant els regnats de Jaume II, Alfons III i Pere III.\nPer altra banda, també hi ha elements quotidians com ara llums d'oli, didals, sivelles, peces d'una arqueta, daus i fitxes de joc, entre d'altres.\nEl director del Museu Etnològic del Montseny, Jordi Tura, ha destacat que aquesta troballa ha estat "una autèntica sorpresa". Tura creu que permet fer-se a la idea del "parament de la torre i l'equipament de la guarnició".\nAquestes troballes s'han fet en una fortificació del castell que hi ha al centre del pla exterior. Es tracta d'una torre de 7 metres d'allargada i 6 d'amplada i un fossat perimetral al costat. Estan a la cara est del recinte emmurallat exterior que hi ha a la part superior del turó de Montsoriu.\nSegons els arqueòlegs, el conjunt de troballes permetrà que en un futur els visitants també "podran gaudir d'aquests nous espais" que s'estan descobrint, a banda de visitar "el nucli del gran castell gòtic".\nnotícia comarcal\tarqueologia\tarbúcies


Detecten un virus que llegeix els missatges de WhatsApp - Empordà\nEl 'malware' ZooPark, actiu només en cinc països, és capaç d'infiltrar-se en les comunicacions privades\nJ.G. 10.05.2018 | 16:41\nEl virus envia missatges i fa trucades de forma secreta. GETTY\nL'empresa de seguretat informàtica Kaspersky ha detectat un 'malware', denominat ZooPark, que es entra als telèfons mòbils amb sistema operatiu Android i és capaç d'infiltrar-se en les converses de WhatsApp.\nSegons informa 'El País', citant fonts de Kaspersky, els països en què s'ha descobert que està operant aquest virus són el Marroc, Jordània, l'Iran, Egipte i Líban. La víctima no s'adona que les seves comunicacions són espiades a través d'ZooPark, que compta amb la capacitat d'enviar missatges i efectuar trucades sense que el propietari del telèfon se n'adoni.\nDe moment, el funcionament d'aquest 'malware' està dirigit a aquests països i es descarti que afecti altres, però els experts en seguretat recomanen actuar amb cautela a l'hora de descarregar-se aplicacions i comptar amb algun mecanisme de seguretat en el mòbil.


83 incendis han cremat a Girona en només 18 dies, un terç dels declarats aquest any | Llagostera Ràdio\n83 incendis han cremat a Girona en només 18 dies, un terç dels declarats aquest any\nEl clima i l'estrès hídric han fet que, a finals de juny, les condicions als boscos i camps de les comarques gironines siguin les pròpies d'un mes de juliol.\nAquesta situació té una relació directa amb l'increment del nombre d'incendis que hi ha hagut i que ha obligat a mobilitzar els equips d'emergències.\nSegons les dades recopilades per Bombers, els incendis durant el mes de juny (de l'1 al 18) s'han disparat, arribant a un total de 83.\nPosats en relació amb tots els focs a la demarcació des de principis d'any, l'estadística revela que en tan sols divuit dies s'han produït un terç dels incendis que hi ha hagut fins ara. En total, des de l'1 de gener fins al 18 de juny, els Bombers han actuat en 278 focs.\nLa comarca més complicada, segons les mateixes dades, és l'Alt Empordà. Aquest juny s'hi han declarat 26 incendis, seguit de la Selva (19), el Baix Empordà (16), el Pla de l'Estany (10) i el Gironès (9).\nPer això, els departaments d'Interior i Agricultura han presentat la campanya de prevenció i extinció d'incendis per a aquest estiu a la seu del Consell Comarcal de l'Alt Empordà, a Figueres.\nEl cap de la regió d'emergències de Girona, Enric Cano, ha exposat que, si l'estadística continua com fins ara, aquest estiu es poden superar el nombre d'actuacions que hi va haver durant l'estiu del 2012, l'any més complicat amb focs molt important, com el gran incendi de l'Empordà que es va iniciar a la Jonquera.\nMés en aquesta categoria: « Treballadors d'ambulàncies denuncien noves "coaccions" de TSC per canviar condicions laborals i amenacen amb la vaga\tL'ATA reclama al Govern un registre de gestors d'apartaments turístics per combatre l'intrusisme »


Cooking Center - Cuina de Fusta. Wonderworld - Stoksdidactic\nCaracterístiques de Cooking Center - Cuina de Fusta\nCooking Center, com el seu nom indica, és un centre de cuina amb el que podràs preparar els plats més exquisits. Consisteix en una cuina de joguina feta amb fusta resistent i de qualitat. Disposa d'una encimera amb dos fogons. També té un forn amb control de temperatura i un temporitzador amb so de clic. A part, el joc inclou un frigorífic, una pica i una campana de vapor, cosa que farà que el joc sigui molt més realista. Una joguina simbòlica perfecta per aprendre com funciona la vida adulta a través de l'imitació dels més grans.


Avui fan festa (Sebastià Alzamora)\nAvui fan festa\nSEBASTIÀ ALZAMORA 12/10/2015 00:00\nDoncs sí senyor, aquest dilluns fan festa els fatxes i, per celebrar-ho, tots els espanyols fem un dia de descans per força. Jo, personalment, hauria aprofitat aquest dilluns per fer una sèrie de gestions que tenia pendents com a emprenedor (altrament dit autònom), però és molt més urgent brindar per la unitat d’Espanya i per tot allò que ens aproxima i que no ens desuneix, com es va ocupar de recordar el rei Felip VI fa uns dies al Parlament Europeu. Doncs molt bé, però em permetran que en comptes d’una copa de Vega Sicilia em limiti a tastar un suc de magrana que acabo de descobrir i que a la farmàcia m’han assegurat que es d’allò més astringent.\nEns hauríem d’entendre. En aquesta humil columna, no se’ns acudiria mai discutir les celebracions nacionals de cap país, ni tampoc les d’Espanya, que al cap i la fi és on vaig néixer i encara visc, tant si em ve de gust, com si no. Però tinc una petita objecció estètica a oposar a aquesta digna festa del 12-O, i és la que he avançat en la primera línia: el protagonisme que hi té l’extrema dreta. Tinc 43 anys, que ja comencen a ser anys, i duc tota la vida veient-los fer el mateix tal dia com avui, i he d’admetre que començo a estar-ne una mica tip.\nHo explicaré amb un exemple que em sembla prou eloqüent. Als afores de Madrid hi ha un espai monumental conegut com el Valle de los Caídos i que no és altra cosa que una andròmina indescriptiblement lletja i aparatosa que es va fer construir un dictador anomenat Francisco Franco en memòria seva i de la seva obra de govern, que va tenir molt a veure amb exilis i signatures de sentències de mort, que no eren exactament de broma sinó que solien executar-se. Entre la Guerra Civil que aquest senyor va promoure i els seus gairebé 40 anys de govern, seguim pendents d’uns quants centenars de milers de persones mortes o desaparegudes, sense que, després de 40 anys més, puguem parlar-ne degudament, entre altres motius perquè el partit al poder a Espanya es nega a qualsevol avaluació del franquisme, sota l’excusa de no reobrir ferides. Per a ferides, les dels afusellats, les dels torturats, i les de les seves famílies.\nAra bé, els ossos de molts d’aquests caiguts en desgràcia encara estan dins d’alguna fossa comuna, mentre que les restes mortals del sàtrapa reposen dins el seu fabulós panteó. El manteniment del Valle de los Caídos costa uns quants centenars de milers d’euros cada any, que vostè i jo paguem amb els nostres impostos, a diferència del que acostumen a fer prohoms com Rodrigo Rato.\nAquí és on volia arribar. Si entre vostè i jo hem de sufragar els costos del mausoleu d’un assassí de masses, doncs, miri, se sufraga i ja està. Coses més rares devem haver pagat a la vida, com per exemple el mateix rescat bancari espanyol. Mirat segons com, el túmul funerari de Franco no deixa de tenir un cert aire decadent que a algun espavilat fins i tot li ha fet pensar que és on podria fer negoci.\nEl problema no és que vostè i jo paguem la festa de la moixama dictatorial sinó que aquest dilluns s’hi congrega una colla més o menys nombrosa de brètols a cantar-ne les lloances, amb el vistiplau de les autoritats competents.


BRINDANOS TU ARTE - Informació sobre la marca\nMarca BRINDANOS TU ARTE a Espanya\nEn data 05/02/2018 es va realitzar PUBLIC. CONCESION DE F. RESOL. 30/01/2018\nInformació sobre la marca BRINDANOS TU ARTE amb el nombre M3679108\nLa marca BRINDANOS TU ARTE amb el nombre M3679108 va ser sol·licitada el 08/08/2017. Es tracta d'una marca a Espanya pel que aquest registre no ofereix protecció en la resta de països. La marca BRINDANOS TU ARTE amb el nombre M3679108 va ser sol·licitada per VIÑEDOS Y CRIANZAS DEL ALTO ARAGON, S.A. mitjançant els serveis de María Pilar Azagra Saez.\nRenovació de la marca BRINDANOS TU ARTE amb el nombre M3679108\nAltres marques sol·licitades per VIÑEDOS Y CRIANZAS DEL ALTO ARAGON, S.A.\nÉs possible conèixer totes les marques sol·licitades per VIÑEDOS Y CRIANZAS DEL ALTO ARAGON, S.A., entre les quals es troba la marca BRINDANOS TU ARTE amb el nombre M3679108. Si es desitgen conèixer més marques sol·licitades per VIÑEDOS Y CRIANZAS DEL ALTO ARAGON, S.A. clicar aquí.\nÉs possible conèixer totes les marques sol·licitades a través de MARÍA PILAR AZAGRA SAEZ entre les quals es troba la marca BRINDANOS TU ARTE amb el nombre M3679108. Si es desitgen conèixer més marques sol·licitades a través de MARÍA PILAR AZAGRA SAEZ clicar aquí.\nÉs possible conèixer totes les marques publicades a Espanya entre les quals es troba la marca BRINDANOS TU ARTE. El nostre portal www.patentes-y-marcas.com ofereix accés a les publicacions de marques a Espanya. Conèixer les marques registrades en un país és important per saber les possibilitats de registrar una marca a Espanya.


Aquests parcs, amb temàtiques per a tots els gustos, reobren amb noves i excitants propostes amb el denominador comú de ser atractius per a tota la família\nA prop i per a nens. Després de l’aturada obligada per la Covid-19, els parcs temàtics reprenen la seva activitat amb les mesures higièniques pertinents. Aquests parcs, amb temàtiques per a tots els gustos, reobren amb noves i excitants propostes amb el denominador comú de ser atractius per a tota la família. Safaris a la natura, aventures amb pirates i texans del Far West, trepidants muntanyes russes, carreres de Ferraris i fins i tot una invasió de morts vivents... Són una formidable manera de passar uns dies amb il·lusió, adrenalina, aventura i emocions.\nAmor per la natura: Bioparc. València, Fuengirola (Màlaga) i Aquari de Gijón.\nSón parcs que envolten qui hi passeja en una fidel recreació d’ecosistemes reals, on conviuen animals de diferents espècies. En el cas de València, els seus 100.000 m2 permeten endinsar-se en la natura salvatge del continent africà. Fuengirola obre les portes a viatjar a les selves tropicals d’Àsia, l’Àfrica i les illes de l’Indo-Pacífic. I l’acabat d’incorporar Aquari de Gijón descobreix la flora i la fauna dels mars del món. A tots els parcs, els visitants poden observar de forma amena les relacions entre els organismes i elements que conformen els ecosistemes i comprendre’n el funcionament. Els nens, a qui s’intenta transmetre l’amor i el respecte pel medi ambient, són els seus visitants més especials. bioparcvalencia.es / bioparcfuengirola.es www.acuariogijon.es84\n25 anys de diversió Portaventura Park i Ferrari Land – Salou (Tarragona)\nProposa tres experiències: PortAventura Park, que combina atraccions infantils amb muntanyes russes que posen els cabells de punta, com Shambhala, Dragon Khan i Furius Baco; el parc Ferrari Land, tematitzat amb les icones de la marca del cavallino rampante i que acull l’emblemàtica Red Force, la muntanya russa més alta i ràpida d’Europa; i, finalment, el divertit i refrescant Caribe0 Aquatic Park. Una de les últimes apostes del complex, que en aquesta temporada compleix 25 anys, és l’atracció Street Mission de PortAventura Park, ubicada a la zona familiar de Sésamo Aventura. De tipologia dark ride, està dedicada a les famílies i compta amb la participació dels personatges de la popular sèrie infantil. portaventuraworld.com\n¡Viu la llegenda!: Katmandú Park Calviá (Mallorca)\nSituat només a 250 metres de la platja, a Katmandú Park l’imaginari es fa realitat. Compta amb més de 10 atraccions entre les quals es troba The House of Magic, la seva proposta més recent. És una mansió interactiva en ruïnes, propietat d’un mag, atapeïda d’autòmats, artefactes i animals mecànics. Els nens també prenen el control d’un submarí al parc aquàtic Katlantis Splash Park i disfruten al parc infantil Katlantis Soft Play Adventure. Per als amants de les emocions fortes, els sorprendran els 16 metres d’altura del K3 Climb o la invasió de morts vivents a Zombis! XD Dark Ride. www.katmandupark.com\nMaquetes perfectes: Catalunya en miniatura – Torrelles de Llobregat (Barcelona)\nSituat a pocs quilòmetres de Barcelona, es va crear per donar a conèixer els monuments i edificis més representatius de les terres catalanes. Una exposició de 150 maquetes reprodueix a petita escala els monuments i edificis més importants d’aquesta comunitat autònoma. També es pot disfrutar del Bosc Animat, un parc d’aventures per a grans i petits on perdre’s entre els arbres, escalar-ne alguns o llançar-se per tirolines. Disposa a més de zona de pícnic, tren, amfiteatre, parc infantil i bars i restaurants. www.catalunyaenminiatura.com


Fiona Tomas, científica titular a l'IMEDEA. - Marilles Foundation\nFiona Tomas, científica titular a l'IMEDEA.\nObservadors del Mar és una plataforma de ciència ciutadana marina de referència en el Mediterrani Occidental. Des de la seva creació en 2012, ha implicat milers de persones en la recerca marina. Està coordinat des de centres del CSIC (ICM, CEAB i IMEDEA) i compta amb la participació d'experts de diferents centres de recerca, nacionals i internacionals. La plataforma compta amb 14 projectes. Parlem amb Fiona Tomas Nash, científica titular a l’IMEDEA i investigadora responsable de dos d'aquests projectes: “Algues Invasores” i "Praderies marines en reproducció".\nSóc llicenciada en Biologia per la Universitat de Barcelona (1999, Premi Extraordinari de Llicenciatura), amb el Doctorat en Ecologia per la Universitat de Barcelona (2004). He treballat en diferents institucions d’ecologia i conservació marina nacionals i internacionals, incloent Scripps Institution of Oceanography a San Diego, California; Bodega Marine Laboratory, California; University of Western of Australia, Perth; Oregon State University, OR. Al 2008 vaig arribar a Mallorca per fer feina a IMEDEA i ja fa uns anys que m’hi he establert.\nEstic especialitzada en ecologia i conservació de comunitats bentòniques costaneres, principalment les dominades per macròfits marins (fanerògames marines i algues).\nQuan i com neix el teu vincle amb Observadors del Mar?\nEl meu vincle amb ODM neix al 2015, a partir d’un projecte de divulgació sobre espècies invasores finançat per la FECYT (Fundación Española para la Ciencia y Tecnología) que es deia “Ojo a las Invasoras” (https://imedea.uib-csic.es/sites/ojoinvasoras/) en què es pretenia realitzar divulgació sobre la problemàtica de les espècies invasores a la Mediterrània i que ens va permetre crear el projecte “Algues invasores” a ODM.\nPer què algues invasores i praderies en reproducció?\nLes espècies invasores són un gran problema per als ecosistemes a nivell mundial, essent la segona causa de pèrdua de biodiversitat després de la destrucció de l’hàbitat. Són un problema de conservació molt important. A més, el número d’invasions va en augment i la Mediterrània és un “punt calent” d’espècies invasores.\nPer poder gestionar les espècies invasores, un coneixement essencial que cal obtenir és la seva capacitat d’expansió espacial i temporal. Una plataforma de ciència ciutadana és ideal per poder obtenir aquest tipus de dades. A més, moltes espècies d’algues poden tenir efectes molt forts, ja que sovint les algues són el què anomenem “espècies enginyeres” que poden modificar els ecosistemes a molts nivells (no només afectant altres algues natives, també a les comunitats d’invertebrats, peixos...). Per això ens hem enfocat en un projecte per detectar i fer seguiment d’algues invasores.\nPel què fa al projecte de praderies, les fanerògames marines (com la Posidonia, tot i que no és l'única que tenim a la Mediterrània) creen boscos submarins molt importants que ens beneficien amb molts “serveis ecosistèmics” (aigües netes, captura de diòxid de carboni, pesqueries). Les fanerògames marines es poden expandir vegetativament (com les maduixes) però també fan reproducció sexual (produeixen flors i fruits). El coneixement sobre aquesta reproducció és encara molt limitat. Avançar en aquest coneixement –on i quan es reprodueixen; amb quina intensitat i freqüència; quin és l’èxit de fructificació– és molt important, tant per ampliar el coneixement bàsic de les espècies, com perquè aquesta reproducció sexual proveeix a les plantes de variabilitat genètica i aquesta variabilitat és essencial per poder adaptar-se a canvis ambientals. En el context del canvi climàtic és especialment rellevant caracteritzar com varia la reproducció sexual de les diferents espècies en l’espai i el temps i quins possibles factors alteren la capacitat de realitzar-la.\nPer què és important la ciència ciutadana marina?\nNo hi ha “varetes màgiques” que donen solucions. Les decisions de gestió i conservació (de recursos marins, de pandèmies) s’han de fer sempre amb la millor ciència disponible, i, per tant, aniran canviant a mesura que avança la ciència.\nLa ciència ciutadana és important per molts motius, tots ells igualment importants.\nA nivell de la comunitat científica, la ciència ciutadana és molt important i valuosa perquè permet obtenir dades a escales espacials i temporals que la comunitat científica tota sola no pot obtenir. L’obtenció d’aquestes dades permet, per una banda, fer preguntes científiques que abans no podíem fer (ja que podem abastar escales que abans no podíem), i també permet obtenir conclusions més robustes de les preguntes científiques que ens fem, perquè la capacitat de poder respondre a preguntes científiques està principalment limitada per la capacitat d’obtenir suficients dades de qualitat.\nDesprés hi ha varis aspectes lligat a la relació entre el món científic i la ciutadania. La ciència ciutadana permet acostar el món de la ciència a la ciutadania. Això és important perquè permet vàries coses: per una banda, permet donar a conèixer a la gent què fem (en el meu cas, sobretot estudis sobre el funcionament dels ecosistemes marins i els impactes que les activitats humanes tenen sobre aquest funcionament); quina és la pregunta o problema que volem resoldre (ja sigui de conservació marina, de salut...); per què és necessari obtenir aquest coneixement, i, per tant, la importància que té fer ciència per resoldre la pregunta o problema. Per tant, permet a la societat saber quins estudis científics s’estan fent i apreciar-los.\nA més de fomentar que la gent sàpiga el “què” fem, també permet donar a conèixer “com” es fa ciència. Entendre com funciona el mètode científic crec que és molt important per varis motius. Per una banda, permet desenvolupar pensament crític. Això penso que és especialment important en aquests temps, que ens trobem sempre sobresaturats d’informació que ens arriba de totes bandes i molta de la qual és, malauradament, desinformació. Desenvolupar pensament crític ens ajudarà a discernir quines informacions són fiables i quines no.\nImplicar-se en el procés científic també permet a la ciutadania valorar la complexitat i l’esforç que implica obtenir coneixement científic –que es triga temps a obtenir respostes– i fa entendre a la ciutadania que la ciència està en continu desenvolupament, que no és una cosa estàtica, que no hi ha dogmes ni veritats absolutes. Crec que això és important, especialment en temps de pandèmia com ara, perquè la gent entengui que a l’anar avançant, anem aprenent i descartem hipòtesis i, per tant, anem refinant i millorant el coneixement, afegint matisos.\nCom valores la investigació marina a les Balears?\nPenso que la inversió en ciència ha de seguir un pla a llarg termini, que no canviï cada cop que canvien els governs. Quan hi ha urgències de salut pública, ambiental, o d'un altre caire, és el coneixement científic el que ens permet tirar endavant. El Govern Balear està fent esforços per invertir en ciència, i en aquest sentit és molt valuós, especialment en els camps de les ciències marines, tenint en compte que l’economia de Balears està tan lligada a la mar.\nEm sento molt afortunada de poder fer investigació marina a les Balears, doncs tenim ecosistemes molt interessants i, en algunes ocasions, molt millor conservats que en altres parts de la Mediterrània. Crec que a Balears s’està duent a terme molta investigació molt interessant i capdavantera. Només a Mallorca tenim vàries institucions (IMEDEA, IEO SOCIB, UIB) amb gent molt bona en el seu camp.\nDues problemàtiques importants per fer investigació –que són sistèmiques i estructurals– a Espanya en general (i a moltes parts del món), són la desigualtat de gènere i la falta de recursos. Afortunadament, cada cop hi ha més dones en el què s’anomena “STEM” (Science, Technology, Engineering and Math), però segueix havent-hi dominància masculina en la majoria d’institucions científiques i acadèmiques. Per exemple, les carreres de biologia comencen a estar dominades per estudiants dones, però la proporció que aconsegueix poder dedicar-se a la investigació és baixíssima.\nUn altre problema és la falta de recursos que es dediquen a invertir en ciència. Desafortunadament, la inversió en ciència sempre pateix quan hi ha crisi, i en general, Espanya inverteix molt menys en I+D (Investigació i Desenvolupament) que molts dels nostres països veïns i europeus –els quals després en treuen molts beneficis d’aquest coneixement científic. És especialment preocupant que s’inverteix en la formació de personal investigador jove –gent excel·lent que es forma amb fons públics– i després no poden exercir aquesta professió i, o bé marxen a un altre país amb més recursos, o deixen la carrera.\nQuina és la teva relació amb la mar?\nLa mar forma part de la meva vida des de que recordo, ja sigui jugant amb les onades quan era una nina, nedant, fent immersió, navegant... De fet, no sé concebre la meva vida sense tenir la mar a prop. És tot un univers en sí mateix, amb mil misteris per descobrir.\nUna imatge: mar d’aigües cristal·lines.\nUna espècie marina: Posidonia ocenica (la “sequoia” submarina).\nUna organització o persona de referència: Dra. Jane Lubchenco, una científica eminent, tant en ecologia marina, com en temes de conservació. Va ser la directora de NOAA durant el mandat de Barak Obama (http://gordon.science.oregonstate.edu/lubchenco/jlcv).\nUna platja: Cala Magraner.\nUna frase que et defineixi: Apassionada per la vida, la mar i la música.\nOptimista, realista o pessimista? Realista amb un somriure.\nSistema de dipòsit, devolució i retorn\nOpinió Natalia Barrientos


Mataró aporta 9.000 euros a la campanya d’ajut humanitari a Gaza - Ajuntament de Mataró\nMataró aporta 9.000 euros a la campanya d’ajut humanitari a Gaza\nS’emmarca en el Pla Director de Solidaritat i Cooperació al Desenvolupament\nL’Ajuntament de Mataró farà una aportació de 9.000 euros al Fons Català de Cooperació al Desenvolupament amb l’objectiu de sumar-se a la campanya “Resposta a la crisi humanitària a Gaza”. L’aportació extraordinària es va aprovar la setmana passada per Decret.\nEl Fons Català de Cooperació ha fet una crida als municipis associats, un dels quals és Mataró, per participar en aquesta campanya davant la situació de crisi humanitària que està patint la població civil de la franja de Gaza des del passat 27 de desembre. El conflicte ja ha causat centenars de víctimes civils, entre elles molts infants. El Ple de l’Ajuntament també va aprovar el passat gener una declaració institucional de rebuig a la situació a la franja de Gaza.\nL’aportació econòmica s’emmarca en el Pla Director de Solidaritat i Cooperació al Desenvolupament que recull el compromís de l’Ajuntament de Mataró a canalitzar la voluntat de la ciutadania per col·laborar en situacions d’emergència humanitària, sobretot en aquelles zones on hi ha establerts vincles importants. En aquest sentit, l’Ajuntament de Mataró ha col·laborat, al llarg d’aquests anys, en les campanyes impulsades pel Fons Català de Cooperació al Desenvolupament per col·laborar amb la població de diferents indrets del món.


Luis Cividanes, consultor d'Estratègia Local, participa en el Primer Encontre de Treball de l'Associació de Comunicació Política a Barcelona. | ESTRATÈGIA LOCAL\nLuis Cividanes, consultor d'Estratègia Local, participa en el Primer Encontre de Treball de l'Associació de Comunicació Política a Barcelona.\nEl I Encontre de Treball i II Assemblea general de socis de l'Associació de Comunicació Política (ACOP) es va celebrar els passats 26 i 27 de març. Les sessions, celebrades a la Facultat de Ciències de la Informació de la Universitat Autònoma de Barcelona i a la seu de la Cambra de Comerç de Barcelona, van congregar un grup d'experts, tant professionals com acadèmics, en el camp de la comunicació política.\nEntre ells es trobava Luís Cividanes González, soci d'ACOP i consultor d'Estratègia Local, qui va presentar una sèrie d'iniciatives per a la millora de l'Associació i la professionalització de la disciplina.\nFundada el febrer de 2008, ACOP acull avui més d'un centenar de persones d'Espanya, Amèrica Llatina i Europa. Entre els seus socis es troben investigadors i docents, que estan duent a terme iniciatives de gran interès tant en la investigació bàsica com en l'aplicada; reuneix també professionals de la comunicació política que l'exerceixen des dels partits polítics, les Administracions Públiques i la consultoria privada.


El Corte Inglés de l'Avinguda Diagonal de Barcelona.\nPer Sergi Saborit | 03 Feb 2021\nEl grup de grans magatzems compra el 5% de les seves accions a l'expresident Dimas Gimeno per 145 milions d'euros i tanca el conflicte obert entre diversos membres de la família Álvarez\nFi a la pugna al si de l’accionariat de El Corte Inglés. El consell d’administració del grup espanyol de grans magatzems ha aprovat comprar per 145 milions d’euros les accions que estan en mans del seu expresident, Dimas Gimeno, i de la seva mare, María Antonia Álvarez, germana del difunt Isidoro Álvarez. Aquestes accions equivalen al 5% del capital de El Corte Inglés, una participació que ara passarà a ser d’autocartera, és a dir, accions controlades directament per la companyia. La compra del 5% per 145 milions equival a valorar el 100% del grup en 2.900 milions d’euros, una xifra que queda molt lluny dels 10.000 milions de valoració que va aconseguir l’empresa l’any 2015, quan va entrar en el seu capital el xeic Al Thani.\nA més de l’actual context de crisi, en aquesta diferència de valoració influeix significativament el fet que les accions de Dimas Gimeno i de María Antonia Álvarez no són directament de El Corte Inglés, sinó d’una societat instrumental, IASA, on mare i fill no tenen la majoria, sinó que està controlada en un 69% per Marta i Cristina Álvarez, filles d’Isidoro Álvarez i cosines de Gimeno. Marta Álvarez és l’actual presidenta del grup. Concretament, Gimeno i la seva mare posseeixen el 22% de IASA i, al seu torn, IASA controla el 22,18% de El Corte Inglés, el que converteix a aquesta societat patrimonial en el segon major accionista de la cadena, per darrere de la Fundación Ramón Areces (37,39%).\nEn transformar aquesta participació indirecta del 5% en autocartera, IASA reduirà del 22,18% al 17% el seu pes en l’accionariat de El Corte Inglés. Aquest 17% ara passarà a estar controlat al voltant d’un 90% per les germanes Álvarez; el seu tiet, César Álvarez, conservarà la seva participació a IASA, ara del 9%.\nAmb aquesta decisió, l’empresa de distribució tanca un episodi de fortes desavinences entre Dimas Gimeno i les germanes Marta i Cristina Álvarez, una guerra entre cosins que s’ha lliurat els darrers cinc anys. Gimeno va accedir a la presidència de El Corte Inglés l’any 2014, després d’haver estat elegit com a successor pel seu oncle i anterior president, Isidoro Álvarez. No obstant això, Álvarez va deixar el control accionarial del grup de distribució en mans de les seves filles, que, inicialment, estaven apartades de la gestió, tot i que amb els anys van anar cobrant protagonisme i es van enfrontar a les decisions del seu cosí. El conflicte familiar es va judicialitzar i Gimeno va acabar perdent el pols, el que el va portar a abandonar tots els seus càrrecs a El Corte Inglés l’any 2018. No obstant això, no ha estat fins ara que s’ha pogut desprendre també de les seves accions. La seva participació i la de la seva mare s’estava captiva dins d’una societat instrumental controlada per les seves cosines, de manera que era difícil trobar un comprador si elles no ho facilitaven.\nImatge de El Corte Inglés de Can Dragó.\nA la fi, s’ha trobat una solució i ha estat el mateix grup qui ha acordat la compra del paquet accionarial a canvi que es retirin els plets judicials. Els 145 milions acordats es pagaran en tres anys i permetran a Gimeno i la seva mare saldar els deutes de 70 milions que tenen amb Hisenda per l’herència que els va deixar Isidoro Álvarez.\nSegons Expansión, Dimas Gimeno està actualment immers en un nou projecte empresarial, Kapita, una societat d’inversió que prendrà participacions en companyies del sector de la distribució o en firmes que desenvolupen tecnologies per al retail. Ja ha invertit en Fashionalia, Jogo Tech i Simplicity, a més de llançar la botiga en línia Wow, que també preveu créixer amb botigues físiques.\nEl Corte Inglés opera a Barcelona a través de quatre grans magatzems ubicats a la Plaça Catalunya, a l’Avinguda Diagonal, al Portal de l’Àngel i a Can Dragó. Fa uns dies, el grup va tancar la botiga que posseïa al costat de Francesc Macià i que havia heretat de Galerias Preciados. L’immoble que albergava a aquest establiment va ser venut per l’empresa a un inversor que ha optat per posar en marxa un projecte de transformació de l’edifici en oficines. A Catalunya, El Corte Inglés també té presència a Sabadell, Tarragona i Girona.


El Sevilla no falla a San Mamés i manté el pols amb el Barça pel títol de Lliga (1-3) - Esport3 - TV3 i Catalunya Ràdio\nEl Sevilla no falla a San Mamés i manté el pols amb el Barça pel títol de Lliga (1-3)\nEl Sevilla es manté en la lluita pel títol de Lliga després d'imposar-se a San Mamés per 1-3 davant un Athletic que s'enfonsa en la zona de descens. Els sevillistes van començar molt forts i en només 10 minuts de partit van encarrilar la victòria, amb dos gols de Luis Fabiano i Martí. En la represa, l'Athletic va reaccionar i va reduir distàncies per mitjà d'Aduriz. Però amb els lleons atacant a la desesperada en busca de l'empat, Luis Fabiano va sentenciar culminant un ràpid contraatac ja en temps afegit. El públic de La Catedral va acomiadar el seu equip amb mocadors i el futur de Félix Sarriugarte a la banqueta basca perilla.\n27/11/2006 - 08.33\nL'Athletic afrontava la visita del Sevilla a San Mamés en zona de descens després de la victòria de l'Osasuna, i pitjor no van poder començar les coses per als lleons de Sarriugarte, ja que en només 10 minuts, els visitants ja guanyaven per 0-2 en un inici de partit fulgurant. En el minut 4, Luis Fabiano va inaugurar el marcador amb un cop de cap inapel·lable i sis minuts després, Martí va fer el segon en un llunyà llançament de falta que va sorprendre Lafuente. El migcampista sevillista buscava una centrada a l'interior de l'àrea, però la pilota es va anar tancant i va acabar entrant al fons de la porteria.\nEls locals van tenir dues ocasions per reduir distàncies, la més clara un cop de cap d'Urzaiz que Palop va desviar amb una mà prodigiosa. Tot i aquest avís, la reacció de l'Athletic només va ser un miratge i els homes de Juande Ramos van jugar a plaer davant un rival completament trencat. Kanouté va ser un malson per a la fràgil defensa bilbaïna i seves van ser les millors ocasions per ampliar la renda visitant. En el minut 24, va rematar a la mitja volta des de la frontal de l'àrea fregant el pal i, en el 33, va estar a punt de fer el 0-3 amb un cop de cap que es va perdre per poc. El domini del Sevilla va ser absolut fins al descans i la parròquia de La Catedral va xiular el pobre joc del seu equip.\nEn la represa, amb més força que futbol, l'Athletic va sortir conscient de la seva delicada situació i va buscar reduir diferències en el marcador però es va trobar amb un Palop molt inspirat. Etxeberría, que va entrar com a revulsiu a la segona part, també ho va provar amb una volea que va fregar el lateral de la xarxa. Tot i alguna arribada dels locals, el Sevilla mai no va perdre l'ordre sobre el terreny de joc i Kanouté va tornar a deixar mostres del seu gran estat de forma amb detalls de qualitat.\nEl tram final del partit va guanyar en emoció ja que, en el minut 68, l'Athletic va aconseguir reduir distàncies per mitjà d'Aduriz, que va recollir una pilota morta a l'interior de l'àrea després d'un cop de cap d'Urzaiz que s'havia estavellat al pal. Els bascos van veure la possibilitat de com a mínim empatar i es van abocar a l'atac a la desesperada. Yeste, de falta, va buscar l'escaire de la porteria de Palop sense èxit. El mateix jugador de l'Athletic se'n va poder anar abans de temps als vestidors després d'una picabaralla amb Daniel Alves, però l'àrbitre els va perdonar l'expulsió.\nEls últims minuts van ser un atac i gol dels locals, que van penjar pilotes a l'olla en busca d'algun refús i Ustaritz va poder fer l'empat després d'un embolic a dins de l'àrea, però va xutar molt desviat. El central de l'Athletic es va haver de retirar poc després amb llitera i va abandonar el terreny de joc amb llàgrimes. Tot i els cinc minuts de temps afegit, els visitants van sentenciar la seva victòria amb l'1-3 de Luis Fabiano, que va culminar un ràpid contraatac. L'Athletic es queda amb 8 punts i en zona de descens, mentre que el Sevilla en suma 28 i es manté a només un del Barça.


Aspectes mercantils de la nova Llei de Jurisdicció Voluntària | Boadella Esteve Advocats\nHome / Mercantil / Aspectes mercantils de la nova Llei de Jurisdicció Voluntària\nPosted setembre 21, 2015\nHa sortit publicada la nova Llei de la Jurisdicció Voluntària que va entrar en vigor el passat 23 de juliol. Són moltes les novetats que incorpora i algunes d’elles són d’especial transcendència des del punt de vista mercantil. En general la Llei suposa una desjudicialització de determinats assumptes que podran ser gestionats tant per Secretaris Judicials, com per Notaris.\nEls procediments als que dóna lloc la nova llei són diversos, però tenen especial interès alguns que val la pena destacar:\nExhibició de llibres per part de les persones obligades a portar la comptabilitat. L’exhibició de llibres, documents i suports comptables continua sent competència del Jutge mercantil del domicili de la persona obligada a l’exhibició. L’expedient es tramita per normes comuns i requereix de l’existència d’un interès legítim perquè prosperi el requeriment. La Llei preveu multes de fins a 300 euros diaris en cas de resistència o negativa de la persona obligada.\nLa reclamació de deutes dineraris que fins ara només tenien el curs propi del procediment monitori, es podrà fer extrajudicialment a través del nou monitori notarial. La regulació del procés és semblant a la del procediment judicial amb l’avantatge de poder sortir de la lentitud del jutjat per poder formular el requeriment formal al deutor amb el que després, acreditat l’impagament, poder-lo executar.\nLa convocatòria de juntes generals. La competència en aquest àmbit també és dels jutges mercantils. Estarà legitimada per sol·licitar la convocatòria la persona a la que la Llei concedeixi aquest dret i haurà de sol·licitar-ho mitjançant advocat i procurador. En el decret que accepti fer la convocatòria es fixarà el lloc, dia i hora de la celebració, així com l’ordre del dia i qui actuarà com a president i secretari.\nEls jutges mercantils tindran competència exclusiva per a la dissolució judicial de societats. Per la seva banda, el nomenament i la revocació del liquidador, auditor o interventor s’atribueix als secretaris judicials dels jutjats mercantils, amb concurrència dels registradors.\nLa reducció de capital social i l’amortització o alienació de les participacions socials o accions, s’atribueix com a competència dels secretaris judicials, amb concurrència, també, amb els registradors.\nAmb tot , aquests nous procediments requeriran de la seva posada en marxa i evolució per poder veure les particularitats que amb el dia a dia es desenvoluparan segur per la seva aplicació. Però, no obstant, sí que han de permetre, en tot cas, una agilització de determinats tràmits i/o conflictes empresarials.\nEtiquetes: accions, Administrador, Diners, empresa, Impagament, societats


L’FMI millorarà les seves previsions per a Espanya malgrat el bloqueig polític | Internacional | EL PAÍS Catalunya\nEl Fons no percep que la falta d'acord per formar govern passi factura econòmica\nNova York 15 SET 2016 - 19:29\tCEST\nEl portaveu del Fons Monetari Internacional (FMI), Gerry Rice. EFE\nEl Fons Monetari Internacional no percep que el bloqueig polític a Espanya estigui passant factura a l'evolució de l'economia. I no només això: aquesta tardor, en les seves noves previsions, fins i tot millorarà el pronòstic per a Espanya aquest any. L'optimisme es basa en el comportament del producte interior brut (PIB) en el segon trimestre de l'any, que aparentment aliè al soroll polític, va mostrar un creixement més robust del que els analistes esperaven.\nEl portaveu de l'organisme amb seu a Washington, Gerry Rice, ho ha explicat aquest dijous en roda de premsa. "El PIB real en el segon trimestre de l'any ha estat més fort de l'esperat a Espanya, això es veurà reflectit a les projeccions revisades que es presentaran a la reunió anual de l'FMI d'octubre", ha indicat, informa Efe.\nEn les seves últimes previsions, fetes públiques al juliol, el Fons va calcular un creixement econòmic per a Espanya del 2,6%, el mateix ritme de creuer que feia en el seu informe previ, d'abril, encara que sí que va retallar el que esperava per l'any que ve a causa dels efectes potencials del Brexit, la victòria en el referèndum celebrat a Regne Unit un juny dels partidaris d'abandonar la Unió Europea. Els analistes del Fons contemplaven el juliol passat un creixement del 2,1% per al 2016, la qual cosa suposa una retallada de dues desenes respecte al que havien estimat quatre mesos abans.\nNo obstant això, malgrat la incertesa d'una possibles terceres eleccions, "no estem veient en aquest moment evidencia d'un impacte negatiu en el creixement", ha dit Rice. "Creiem que la forta recuperació econòmica continua, amb el suport de les reformes dutes a terme i alguns vents externs favorables", ha afegit.\nSí que va insistir, com fa temps que la institució fa des de fa anys, que Espanya té un seriós problema de creixement a mig termini, de creixement potencial, i que el ritme de la seva economia va pel camí d'anar alentint-se. "A mig termini pronostiquem que el creixement es moderi cap al seu potencial d'entorn a l'1,5%, ja que segueix restringit per un feble creixement de la productivitat, l'alt endeutament en alguns sectors i una elevada desocupació estructural", ha dit el portaveu.\nEn el curt termini, els números encara no es veuen afectats. Més enllà de les expectatives, en el segon trimestre de l'any, després de sis mesos de Govern en funcions, Espanya va avançar un 0,8%, una decimal més del que s'havia calculat en les dades avançades, i la locomotora va ser ni més ni menys que la inversió, que és un termòmetre dels efectes de la incertesa en les decisions de les empreses o les Administracions.\nD'altra banda, l'FMI va expressar preocupació per la conjuntura econòmica dels Estats Units, en considerar que les últimes xifres macroeconòmiques no havien resultat prou robustes. La dada de creixement del segon trimestre es va situar al 0,27% (un 1,1% en termes anuals), a causa de la caiguda de beneficis i inversió de les empreses. Malgrat la situació de pràcticament plena ocupació al país, i la bona salut a Wall Street, el creixement no deixa de ser lent.


Augmenten les sol·licituds d’ajuts per al pagament del lloguer i per a la rehabilitació al Garraf\nRedacció Vilanova i la Geltrú 02-10-2019 09:44\nAugmenten les sol·licituds d’ajuts per al pagament del lloguer i per a la rehabilitació al Garraf. CC Garraf\nEn el cas dels ajuts de lloguer, l’augment en relació a l’any passat és del 5,9%. Enguany s’han rebut 1.068 sol·licituds per l’ajut del Ministeri de Foment adreçat a persones físiques titulars d'un contracte de lloguer de l'habitatge que constitueix el seu domicili habitual i permanent a Catalunya, 288 per l’ajut dirigit a persones que van tenir resolució favorable a la convocatòria de l'any 2018, 31 per l’ajut adreçat a antics perceptors majors de 65 anys i 11 per l’ajut per a col·lectius específics: persones titulars d’un contracte de lloguer obtingut a través d’una Borsa de Mediació, beneficiaris de la prestació adreçada a persones que han perdut l’habitatge a conseqüència d’un procés de desnonament o d’execució hipotecària i persones beneficiàries de les prestacions complementàries per donar continuïtat al pagament del lloguer.\nPel que fa a les subvencions per a la rehabilitació, l’augment de sol·licituds és del 33%. Es tracta d’ajuts destinats a rehabilitar els elements comuns dels edificis de tipologia residencial, amb la finalitat de fomentar la millora de l’eficiència energètica i la sostenibilitat, la conservació, i la millora de la seguretat d’utilització i de l’accessibilitat. Per municipis, s’han aprovat 9 ajuts a Vilanova i la Geltrú, 5 a Sitges, 3 a Cubelles, 2 a Sant Pere de Ribes i 1 a Olivella.\nS’estima que al final d’aquest any es publiquin les resolucions definitives de les sol·licituds rebudes, tant dels ajuts de lloguer i com dels ajuts rehabilitació.\nDes de l’Oficina Comarcal d’Habitatge també es gestionen altres ajuts i serveis que funcionen durant tot l’any sense termini, com cèdules d’habitabilitat, borsa d’habitatge, servei d’intermediació pels deutes en l’habitatge, registre de sol·licitants d’habitatges de protecció oficial i prestacions econòmiques d’especial urgència.


Iván López, el monstre de les mates, ja està en la final autonòmica de l'Olimpíada Matemàtica\nIván López, alumne de 6t de primària del col·legi públic Bisbe Hervás, ho ha tornat a aconseguir. Va ser l'únic de Puçol a superar la fase comarcal de la XXVI Olimpíada Matemàtica, celebrada en Benimaclet a l'abril; el 9 de maig va guanyar la fase provincial a Requena i s'ha classificat per a la final autonòmica: ja és un dels 8 primers alumnes de primària de la província de València. Dels seus èxits té molta culpa el seu tutor Manuel Dolz, que continua entrenant-lo en les hores de menjador.\nLa Societat Educativa Matemàtica de la Comunitat Valenciana convoca cada any una Olimpíada Matemàtica amb tres categories: alumnes de l'últim cicle de primària, del primer cicle de secundària i del segon cicle d'ESO, sempre amb l'objectiu de promocionar l'estudi de les matemàtiques entre els jóvens alumnes.\nL'Olimpíada s'organitza en quatre fases en què cada col·legi pot presentar un màxim de quatre alumnes: comarcal, provincial, autonòmica i nacional. I a cada fase s'accedix després d'haver quedat en els primers llocs en l'anterior. Una trobada en què distints col·legis de Puçol participen assíduament; en esta edició han sigut Caxton College, l'Institut d'Educació Secundària i el col·legi públic Bisbe Hervás.\nEn la XXVI Olimpíada Matemàtica que s'està celebrant este curs, Bisbe Hervás va participar amb quatre alumnes de 6t de primària en la fase comarcal, celebrada a l'abril en Benimaclet. D'ells, Iván López Claramuntva ser l'únic de Puçol a superar esta primera fase, el que li va obrir les portes per a la provincial, celebrada el 9 de maig a Requena, amb la presència de representants de 156 col·legis de València.\nAllí, Iván va tornar a quedar entre els huit millors de la València i ja té el bitllet per a la final autonòmica se celebra a Castelló els dies 30 i 31 de maig, on només un alumne de primària es classificarà per a la fase nacional.\n“M'agraden les mates des de sempre, així que em vaig apuntar i vaig guanyar la primera fase, per tant he continuat treballant amb el meu professor per a preparar les següents proves”, explica Iván. “Sobretot fem criptogrames i problemes de lògica i raonament, aprofitant les hores del menjador per a treballar junts en l'aula”.\nEl seu professor és Manuel Dolz Zaragozá, un veterà que ja és la quarta vegada que presenta alumnes del Bisbe Hervás a les olimpíades i sempre algun ha aconseguit superar la primera fase.\n“És una forma de motivar-los i animar-los a estudiar les mates”, comenta Manuel. “No sols treballem la matèria de classe, sinó també altres activitats, sobretot de raonament, perquè per a aprendre matemàtiques no val al memòria, sinó el raonament lògic del problema. Això és una cosa que apliquem a tots els alumnes… i sempre hi ha algun que s'enganxa amb l'excusa de les olimpíades”.\nUna excusa en què Manuel s'implica tan a fons que inclús va ser el taxista d'Iván per a participar a Requena ja que eixe dia els seus pares no podien acudir: considera un honor representar al col·legi públic Bisbe Hervás i ací està, un dissabte, portant orgullós al seu alumne a participar…\nUn orgull que es va multiplicar a la tornada, quan ambdós sabien que tenien plaça per a l'autonòmic de Castelló.\nI curiosament, amb un alumne a qui les matemàtiques li van, però tampoc és la seua assignatura favorita.\n“Preferisc la història, és el que més m'interessa. Encara que mates també m'agrada i… bo, en realitat se'm dóna tot bé: tracexcel·lent en totes les assignatures quasi sempre”, finalitza el jove Iván.\nMentres prepara els exàmens de final de curs, Manuel i Iván continuen aprofitant les estones lliures del menjador per a reunir-se en l'aula, preparar jocs, proves i exercicis en què la lògica matemàtica és el principal instrument. Un instrument que tenen ben afinat.\nA finals de maig sabrem si serà triat per a representar a la Comunitat Valenciana en la gran final nacional. De moment, ja és l'alumne de moda en el col·legi… i també a Puçol.\nEl monstre de les mates, li anomenen els seus amics.\nInforma: Sabín | Fotos: Manuel Dolz i Sabín


Centre de Fisioterapia CF – Centre de Fisioterapia CF. El teu centre de fisioterapia a Lleida.\nPerfil del Centre de Fisioteràpia CF\nEls colors de la nutrició\nEls colors de la nutrició Darrere del color dels aliments s’amaga informació rellevant sobre el que aporten a la nostra salut i benestar. Aquests aliments es classifiquen en cinc grups cromàtics: verd, groc-taronja, vermell, morat i blanc. Cada un d’ells conté substàncies concretes amb efectes funcionals i beneficiosos per a la salut. Parlem amb Graciela … Llegir més


Avís legal | APCE\nDenominació social: Associació de Promotors i Constructors d’Edificis de Catalunya\nDomicili social: Av. Diagonal, 472-476 Entl. 08006-Barcelona\nAdreça de correu electrònic de contacte: dpd@apcecat.cat\nLa finalitat del tractament de les dades facilitades a través dels formularis en el website és l’enviament al titular, mitjançant correu electrònic, de les dades informatives sobre els productes i serveis així com la inscripció a jornades, seminaris i cursos que ofereix l’Associació de Promotors i Constructors d’Edificis de Catalunya.\nAssociació de Promotors i Constructors d’Edificis de Catalunya conservarà les dades facilitades mentre no se sol·liciti la seva supressió per part del titular.\nTant el tractament de les dades facilitades per a la participació en el website com el tractament per a la tramitació d’informació sobre l’Associació de Promotors i Constructors d’Edificis de Catalunya al correu electrònic sol·licitat estan basats en el consentiment sol·licitat a l’interessat al moment de facilitar les seves dades.\n4.- Destinataris de les dades recollides\nLes dades facilitades solament les tractarà l’Associació de Promotors i Constructors d’Edificis de Catalunya, per la qual cosa no es comunicaran ni cediran a cap altra entitat, a excepció que sigui obligatori per llei.\n5.- Drets que poden exercir els afectats\nLes persones que facilitin les seves dades personals a través del present website poden exercir els seus drets d’accés, rectificació, supressió, limitació de tractament, portabilitat i oposició al seu tractament.\nEn determinades circumstàncies l’interessat podrà sol·licitar així mateix la limitació del tractament de les seves dades, en aquest cas únicament els conservarem per a l’exercici o la defensa de les reclamacions. La limitació del tractament de les dades solament es podrà sol·licitar quan:\nL’interessat ha exercit els seus drets d’oposició o rectificació i la Fundació està en procés de determinar si escau atendre la sol·licitud.\nLes dades ja no són necessàries, però l’interessat sol·licita la seva limitació perquè les necessita per a la formulació, l’exercici o la defensa de reclamacions\nL’exercici dels drets anteriors es podrà dur a terme dirigint-se per escrit i adjuntant una còpia del DNI a l’Àrea d’Administració i Finances, de l’Associació de Promotors i Constructors d’Edificis de Catalunya. Per exercir els seus drets, l’interessat també pot enviar un correu a l’adreça dpd@apcecat.cat adjuntant una còpia escanejada del DNI com a identificació.\nAixí mateix, i de conformitat amb la Llei 34/2002, d’11 de juliol, de serveis de la societat de la informació i de comerç electrònic, l’usuari pot revocar a qualsevol moment el consentiment prestat per a la recepció de comunicacions comercials per via electrònica enviant un missatge a l’adreça de correu electrònic dpd@apcecat.cat, amb la indicació «No vull rebre comunicacions comercials».\nLa nostra web utilitza cookies per facilitar la navegació de l’usuari.\n7.- Xarxes socials i plataformes externes\nAquest website poden incloure contingut incrustat, com a vídeos de Youtube i timeline de Twitter, etc . El contingut incrustat provinent d’aquestes xarxes socials es comporta exactament de la mateixa manera que si el visitant les hagués visitat. Aquestes xarxes socials poden recopilar dades sobre l’usuari, utilitzar cookies, incrustar un seguiment addicional de tercers, i supervisar la seva interacció amb aquest contingut incrustat.\nAssociació de Promotors i Constructors d’Edificis de Catalunya comunica a l’usuari que tots els elements d’aquest portal estan protegits per les disposicions de la propietat intel·lectual i industrial. Per aquest motiu, el text, el disseny, les imatges, les eines, les pàgines, les marques, els noms comercials, els textos i els logotips són titularitat de l’Associació de Promotors i Constructors d’Edificis de Catalunya o han estat cedits o llicenciats a favor d’aquesta i, en conseqüència, no poden ser utilitzats sense l’autorització prèvia l’Associació de Promotors i Constructors d’Edificis de Catalunya formalitzada per escrit.\n9.- Enllaços (links)\nL’establiment d’un enllaç d’aquesta web a un altre portal no implica que l’Associació de Promotors i Constructors d’Edificis de Catalunya accepti o aprovi els continguts del portal enllaçat. De totes maneres, i en compliment de la normativa vigent, si l’Associació de Promotors i Constructors d’Edificis de Catalunya adverteix qualsevol contingut il·legal suprimirà l’enllaç i ho comunicarà a les autoritats pertinents.\n10.- Secret i seguretat de les dades\nAssociació de Promotors i Constructors d’Edificis de Catalunya es compromet en la utilització de les dades, a respectar la seva confidencialitat i a utilitzar-los d’acord amb la finalitat dels mateixos, així com a donar compliment a la seva obligació de guardar-los i adaptar totes les mesures per evitar l’alteració, pèrdua, tractament o accés no autoritzat, de conformitat amb l’establert en la Ley Orgánica 3/2018, de 5 de diciembre, de Protección de Datos Personales y garantía de los derechos digitales.